b'\n_START_ARTICLE_\nOlavi Susikoski\n_START_PARAGRAPH_\nRikostarkastaja Leo Olavi Susikoski on p\xc3\xa4\xc3\xa4henkil\xc3\xb6n\xc3\xa4 useissa Mauri Sariolan (1924\xe2\x80\x931985) rikosromaaneissa. Susikoski on syntyisin H\xc3\xa4meest\xc3\xa4, Hattulan kirkon vaiheilta. Ensimm\xc3\xa4isess\xc3\xa4 romaanissa, Laukausten hinta, Susikoski ty\xc3\xb6skentelee komisarion virassa Kuopion L\xc3\xa4\xc3\xa4ninrikospoliisissa. Koulutukseltaan h\xc3\xa4n on aluksi varanotaari, my\xc3\xb6hemmin varatuomari, joka muuttaa Helsinkiin ja saa komisarion, my\xc3\xb6hemmin rikostarkastajan viran keskusrikospoliisissa. Susikoski esiintyy Sariolan tuotannossa esikoisteoksesta Laukausten hinta (1956) l\xc3\xa4htien. Rikostarkastajaksi h\xc3\xa4n ylenee teoksessa Sumua Susikosken yll\xc3\xa4 (1961)._NEWLINE_Susikoski on pitk\xc3\xa4, leve\xc3\xa4harteinen, sivistynyt, kohtelias, asiallinen, hyvin pukeutunut ja rauhallinen, vaikka tutkimusten junnatessa saattaa \xc3\xa4rtyneen\xc3\xa4 ivailla ty\xc3\xb6tovereitaan. "Harmaissa silmiss\xc3\xa4 oli ter\xc3\xa4v\xc3\xa4 tuike ja riuskoissa liikkeiss\xc3\xa4 hillitty\xc3\xa4, latautunutta voimaa", Sariola kuvasi hahmoaan. Susikoski sanoo romaanissa "Susikosken ajojahti" olevansa kotoisin Etel\xc3\xa4-H\xc3\xa4meest\xc3\xa4 "jonkinkokoiselta" maatilalta, jossa on "satakymmenen viljelty\xc3\xa4. Ja nelj\xc3\xa4sataa mets\xc3\xa4\xc3\xa4". H\xc3\xa4n taisteli luutnanttina jatkosodan viime vaiheissa, sotilasarvoltaan h\xc3\xa4n on reservin majuri. Susikoski on poikamies, mutta h\xc3\xa4nell\xc3\xa4 on aina riitt\xc3\xa4nyt silm\xc3\xa4\xc3\xa4 naiskauneudelle. H\xc3\xa4n rakastuu ainakin teoksissa Susikoski ottaa omansa (1959), Susikosken el\xc3\xa4m\xc3\xa4n kev\xc3\xa4t (1969), Susikoski viritt\xc3\xa4\xc3\xa4 ansan (1970) ja Susikoski p\xc3\xa4iv\xc3\xa4ntasaajalla (1980)._NEWLINE_Susikoski ajaa laatuautoilla, heti ensimm\xc3\xa4isess\xc3\xa4 teoksessa Laukausten hinta h\xc3\xa4nen ajokkinaan on perin erikoinen Mercedes-Benz 180 Cabrio, jonka h\xc3\xa4n tosin hankki k\xc3\xa4ytettyn\xc3\xa4 l\xc3\xa4\xc3\xa4k\xc3\xa4rised\xc3\xa4lt\xc3\xa4\xc3\xa4n. My\xc3\xb6hemmin h\xc3\xa4nell\xc3\xa4 on Mercedes 220SE, Volkswagen 1600, ja useita Saabeja. Romaanissa Susikosken ajojahti (1974) h\xc3\xa4nell\xc3\xa4 on malliltaan t\xc3\xa4sment\xc3\xa4m\xc3\xa4t\xc3\xb6n BMV (kirjoitettuna yksinkertaisella V:ll\xc3\xa4 l\xc3\xa4pi kirjan). H\xc3\xa4n tupakoi, polttaen aluksi piippua, my\xc3\xb6hemmin savukkeita (Sariola kertoi avoimesti solmineensa tupakkafirmojen kanssa sopimuksia Susikosken savukemerkist\xc3\xa4) ja k\xc3\xa4ytt\xc3\xa4\xc3\xa4 alkoholia joskus runsaastikin, mutta ei esiinny koskaan humaltuneena; ainoa vihje siihen suuntaan on Susikosken el\xc3\xa4m\xc3\xa4n kev\xc3\xa4t -kirjassa jossa h\xc3\xa4nen sanotaan juoneen illan mittaan niin paljon klipperiviski\xc3\xa4 ett\xc3\xa4 h\xc3\xa4nest\xc3\xa4 tuntui ett\xc3\xa4 selk\xc3\xa4\xc3\xa4n kasvoivat mastot purjeineen. Romaanissa \xe2\x80\x9dSininen Lyhty\xe2\x80\x9d Susikoski juhlii tuttavan kanssa viikonlopun niin, ett\xc3\xa4 \xe2\x80\x9doli siin\xc3\xa4 tuhottu jokunen pullo Chivas Regalia\xe2\x80\x9d eli viski\xc3\xa4._NEWLINE_Susikoski arvostaa perinteist\xc3\xa4, pitk\xc3\xa4j\xc3\xa4nnitteist\xc3\xa4 poliisity\xc3\xb6t\xc3\xa4, jossa rikoksen selvitt\xc3\xa4minen perustuu k\xc3\xa4rsiv\xc3\xa4lliseen tutkintaan ja yksityiskohtien kokoamiseen. H\xc3\xa4n inhoaa Sherlock Holmesin tyyppisi\xc3\xa4 yksityisetsivi\xc3\xa4, jotka toimivat ilman poliisin valtuuksia ja ratkaisevat jutut p\xc3\xa4\xc3\xa4ttelem\xc3\xa4ll\xc3\xa4, nojatuolissaan istuen._NEWLINE_Susikoski-hahmon esikuvaksi mainitaan Helsingin poliisissa toiminut komisario Martti Salander, johon Sariola tutustui toimiessaan Helsingin Sanomien rikostoimittajana._NEWLINE_Valkokankaalla Susikoskea ovat esitt\xc3\xa4neet Ismo Kallio ja \xc3\x85ke Lindman. Kallio esiintyy Susikoskena Yrj\xc3\xb6 Nortan Kolmas laukaus -ohjauksessa (1959), joka perustuu romaaniin Rotat pois laivasta (1956). Lindman esitt\xc3\xa4\xc3\xa4 Susikoskea Lars G. Thelestamin ohjaamassa elokuvassa Tuntematon yst\xc3\xa4v\xc3\xa4 (1978), joka pohjautuu romaaniin Susikoski viritt\xc3\xa4\xc3\xa4 ansan (1970). _NEWLINE_Mauri Sariolan lesken Tuula Sariolan nimiss\xc3\xa4 julkaistiin my\xc3\xb6hemmin kaksi dekkaria, joissa Susikoski her\xc3\xa4tettiin henkiin: Susikosken paluu (1992) ja Susikoski Orilammella (1994). Kaikkiaan Tuula Sariolan nimiss\xc3\xa4 ilmestyi kuusitoista kirjaa, joista valtaosa dekkareita. Vuonna 2006 paljastui, ett\xc3\xa4 kirjat oli kirjoittanut Sarioloiden pitk\xc3\xa4aikainen yst\xc3\xa4v\xc3\xa4, m\xc3\xa4ntyharjulainen toimittaja Ritva Sarkola.'